Fakkelmonument na veilige bewaring geskuifWerk om die Fakkelmonument in Vereeniging se hoofstraat skop af. (Foto: FAK) Die Fakkelmonument in die hoofstraat van Vereeniging is Sondag deur lede van die Federasie van Afrikaanse Kultuurvereniginge (FAK) wettig verskuif en na veilige bewaring geneem. Die monument, wat sowat 3 ton weeg, het in Voortrekkerstraat in Vereeniging se middestad gestaan, en simboliseer volgens die FAK ŉ trotse en betekenisvolle tyd in die Afrikaner se geskiedenis. Die organisasie sê tydens die 1938-fakkelloop het die Kaapse en Natalse feesfakkels mekaar op 14 Desember 1938 in Vereeniging ontmoet. ’n Skare van 10 000 mense het die fakkels ingewag. Volgens koerantberigte was net vyftig polisiebeamptes nodig om die opgewonde skare in bedwang te hou. Die Heidelberg Voortrekkers het die Natal-fakkel, waarmee Die Voortrekkers vanaf Dingaanstat gehardloop het, na Vereeniging gebring. Op pad na veilige bewaring. (Foto: FAK) Die Kaap-fakkel, wat vanaf Tafelberg gedra is, is deur die Vrystaatse provinsiesekretaris oor die Vaalrivier gedra om aan Die Voortrekkers in Vereeniging te oorhandig. Van Vereeniging af sou die twee feesfakkels reguit noordwaarts tot by Monumentkoppie gedra word vir die hoeksteenlegging op 16 Desember 1938. Volgens die FAK het die Voortrekkers se Fakkelmonument die afgelope dekades egter in vergetelheid by die algemene publiek verval en is dit die afgelope tyd deur vandale geteiken of bloot as kennisgewingbord vir advertensies gebruik. Die Voortrekkers se fakkelmonument in Vereeniging het onder vandale deurgeloop of is as advertensiebord gebruik. Dr. Danie Langner, besturende direkteur van die FAK, sê Afrikaners het die verantwoordelikheid om voorkomend en proaktief op te tree. “Ons tyd vra ’n nuwe erfenisstrategie, anderkant vasgeloopte idees en uitgediende planne. Die dae is verby waar ons ons eie verantwoordelikheid op die staat kan afskuif. ’n Erfenisstrategie is nodig waar Afrikanerorganisasies saam met besighede en gemeenskappe verantwoordelikheid neem om voorkomend ons erfenis in beskerming te neem en te versorg. Ons moet saamwerk.” Busisiwe Modisakeng, burgemeester van die Sedibeng-distriksmunisipaliteit, het – nadat ŉ mosie twee jaar gelede by die raad ingedien is – verlede maand toestemming gegee dat dié monument na die Vredesmonument op die dorp vir veilige bewaring verskuif mag word. Onder leiding van die FAK se Vaaldriehoek-Kultuurnetwerk is die Fakkelmonument in samewerking met Die Voortrekkers, Suikerbosrand Geloftekomitee, Genealogiese Genootskap van Suid-Afrika (GGSA) Vaal, Vaaldriehoek se Weermagveterane en die VF Plus Sondagoggend vroeg na sy nuwe tuiste verskuif. Die Fakkelmonument veilig by sy nuwe tuiste. (Foto: FAK) Die Vredesmonument is Saterdag ter voorbereiding skoongemaak en die palissadeheining wat dié monument omring, is afgeskuur en geverf. “Die FAK-Vaaldriehoek-Kultuurnetwerk is dankbaar dat die Fakkelmonument na veiligheid geskuif kon word en is opgewonde om ’n gemeenskap se betrokkenheid by hierdie optrede te sien. Die gemeenskap het saamgestaan met insette en bydraes om die monument te help verskuif en die perseel by die Vredesmonument skoon te maak,” het Marianda Schlebusch, koördineerder van die FAK-Kultuurnetwerk in Gauteng, gesê. “Dit was ’n gemeenskapsinisiatief. Ockie Jooste van die Suid-Afrikaanse Weermagveterane se Kiewiet-tak het ’n reuse-aandeel gehad in die skoonmaakoperasie by die Vredesmonument en vervoerreëlings om die Fakkelmonument te verskuif.”